《送张监税归去来歌》
宋代·王质

君不见义熙元年陶彭泽，偶缠秃绶称长官，俄飏轻舟作归客。

萧萧五十年，衮衮八十日。县令虽为百里君，不似斜川临流玩泉石。

公田虽收半顷税，不似东皋种禾满阡陌。后园之柳为我贮清阴，东篱之菊为我发佳色。

浊醪妙理汝不知，素琴真趣吾能识。陶隐君，张公子。

千二百年同一轨，丈夫意气当如此。亦不挂冠神武门，亦不还笏蓬莱陛。

尽展平生履历书，凌乱云烟飞满纸。归去来，归去来，二君觉处真奇哉。

孔宾半夜呼将去，李愿终身唤不回。子休矣，子休矣，取舍行藏都在己，一往一来聊尔耳。

人生起灭半天云，世事浮沉一江水。腰间带，不须束，头上巾，还可漉。

南山荷锄夕露晞，北窗支枕凉风足。酒具遮留栗里墟，篮舆轻适庐山隅。

行将过，且踌躇。溪山云月无今古，试访渊明旧隐居。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。